Vil lukke lægevagten Region Nordjylland har planer om at lukke lægevagten i Farsø. Det betyder, at de cirka 9000 konsultationer og hjemmebesøg, som lægevagten i Farsø står for hvert år, skal overgå til Hobro. Men det synes vagtlægerne i Vesthimmerland er en rigtig dårlig idé. - Hvis vi lukker, så skal patienterne køre ekstra langt for at få hjælp. Det er en rigtig skidt ide. Det kan være svært at finde en til at køre for sig, hvis man ikke selv er i stand til det. Og kan man ikke det, så man selv skal køre, kan det være en rigtig grim oplevelse, når man er dårlig og måske skal kaste op, siger vagtlæge i Farsø, Aase Hauge. Læger vil være tæt på patienter I Hobro har man i forvejen ca. 12.500 patienter at tage sig af på årsbasis. - Hvis der kommer 9000 patienter til, skal der alligevel bruges en ekstra læge for at nå det. Og den læge kan jo ligeså godt sidde i Farsø - så tæt på patienterne som muligt tilføjer Aase Hauge. Uenighed i regionen Regionsrådsmedlem for Venstre Marian Geller har fulgt vagtlægernes arbejde i Farsø, og hun bakker op om, at lægevagten skal forblive åben, trods regionen forslag om at lukke den og flere andre nordjyske lægevagter. Til gengæld mener hun, at man skal se på andre muligheder for at løse problemet med mangel på læger og vagtlæger i Nordjylland. - Regionens forslag er lavet, fordi der mangler læger til at udfylde vagterne. Men det fungerer fint i Farsø, fordi der er læger nok, så det er dumt at rykke patienter til Hobro, sådan som planen er. Især når der så alligevel skal bruges en ekstra vagtlæge til at tage sig af de mange patienter, siger Marian Geller. Vil uddele opgaverne I stedet foreslår Marian Geller, at man skal kigge på de steder, hvor der er problemer med lægemangel, for eksempel Aalborg. - Her er der ikke nok læger, så man kunne for eksempel bruge hjemmesygeplejersker og paramedicinere til at overtage nogle af vagtlægernes opgaver. Det forslag vil Marian Geller fremlægge, når der er måde i Regionsrådet den 10. marts.

Opsummering:
Vagtlægerne er utilfredse med Regionens plan om at lukke vagtlægerne i Vesthimmerland.